Լուվրի դպրոց

Լուվրի դպրոց (), բարձրագույն ուսումնական հաստատություն։ Գտնվում է Փարիզի Լուվրի պալատում (Ֆրանսիա)։ Այն նվիրված է հնագիտության, արվեստի պատմության, մարդաբանության և վիմագրության ուսումնասիրությանը։

Ընդունելությունը հիմնված է հիմնական դպրոցի ավարտից հետո ընդունելության մրցութային քննության վրա, չնայած շրջանավարտները կարող են դիմել նաև 2-3 տարվա համալսարանական կրթությունից հետո պատմության, գրականության, աշխարհագրության, փիլիսոփայության և արվեստի ոլորտներում բարձրորակ կրթություն ստանալու, գիտելիքներ ձեռք բերելու նպատակով։

Դպրոցն առաջարկում է բակալավրիատի, մագիստրատուրայի, դոկտորանտուրայի, ինչպես նաև քաղաքացիական ծառայության ընդունելության քննությունների նախապատրաստական ​​դասընթացներ։

Պատմություն 
Լուվրի դպրոցը հիմնադրվել է 1882 թվականին` նպատակ ունենալով ուսումնասիրել հավաքածուները, ճանաչողական գիտելիքներ տալ, կրթական լայն հնարավորություններ ստեղծել ուսանողների համար։ Այն ստեղծվել է եվրոպական բարձրագույն կրթության ընդլայնման նպատակով։ Ի սկզբանե գործունեություն է ծավալել հնագիտության բնագավառում, բայց շուտով ընդլայնվում է՝ ընդգրկելով հարակից առարկաներ՝ արվեստի պատմություն, մարդաբանություն, հնագույն լեզուներ։ Ուսանողներին որակյալ կրթություն տրամադրելուց բացի Լուվրի դպրոցը դասախոսություններ էր կարդում նաև լայն հանրությանը։

1920 թվականին դպրոցը ստեղծեց արվեստի պատմության դասընթաց, որը դարձավ ուսումնական ծրագրի հիմքը։ Այս դասընթացը հաջորդ տարիներին զարգացավ ասպիրանտուրայում։

1927 թվականին դպրոցը նորարարական դարձավ՝ ստեղծելով աշխարհում առաջին թանգարանագիտության ամբիոնը։ 2006 թվականից Լուվրի դպրոցը համահունչ է Բոլոնիայի գործընթացին և առաջարկում է բակալավրի որակավորման աստիճան երեք տարի ուսուցումից հետո, մագիստրոսի աստիճան՝ երկու տարի ուսուցումից հետո և հետազոտողի ​​աստիճան՝ երեք տարի ուսուցումից հետո։ Այն նաև տրամադրում է նախապատրաստական դասընթացներ պետական ​​ծառայության որոշ քննություններին մասնակցելու, ինչպես նաև գիտական կոնֆերանսներ անցկացնելու համար։ Ընդհանուր առմամբ այստեղ աշխատում էր մոտ 700 ուսուցիչ։

Ուսանողներն ուսումնասիրում են «Արվեստի ընդհանուր պատմություն» առարկան։ Դասախոսությունները անց են կացվում ամֆիթատրոնում, իսկ ուսումնական պիտույքները տրամադրվում են տարբեր թանգարաններում։

Առաջին դասընթացը նվիրված է անտիկ աշխարհին՝ շեշտը դնելով նախապատմական, դասական և արևելյան հնագիտության վրա, իսկ երկրորդ դասընթացը՝ միջնադարի և Վերածննդի դարաշրջանի ուսումնասիրությանը։

Վերջին դասընթացը նվիրված է ժամանակակից արվեստի պատմությանը, ինչպես նաև Աֆրիկայի և Օվկիանիայի արվեստին, ներառյալ մարդաբանությունը։ Բացի հիմնական դասընթացից, առաջին կուրսում ուսանողները ընտրում են մասնագիտություն ուսման ամբողջ ընթացքում սովորելու համար, որը հայտնի է որպես cours organiques կամ spé: Ներկայումս գործում է 31 մասնագիտություն, այդ թվում՝ նկարչություն, գրաֆիկա, քանդակ, փորագրություն, կահույք, ճարտարապետություն, արդյունաբերական ձևավորում, կինո, նորաձևություն, լուսանկարչություն։ Ուսանողները նաև ուսումնասիրում են էպիգրաֆիկա, դրամագիտություն, ժամանակակից լեզուներ։

Մագիստրատուրայի ուսման տևողությունը երկու տարի է։ Առաջին տարում ուսանողները ուսումնասիրում են թանգարանագիտություն և հետազոտական ​​մեթոդներ։ Երկրորդ տարվա ավարտին  ներկայացնում են մագիստրոսական թեզ հետազոտության և աշխատանքային փորձի վերաբերյալ։

Լուվրի դպրոցը փոխանակման պայմանագիր ունի Քվեբեկի Մոնրեալի համալսարանի, Վենետիկի Գիտության ինստիտուտի, ինչպես նաև Վենետիկի արվեստի համալսարանի և Գերմանիայի Հայդելբերգի համալսարանի հետ։ 2014 թվականի հոկտեմբերին հայտարարվեց կրկնակի դիպլոմով մագիստրոսական նոր ծրագիր Ecole du Louvre-ի և Science Po-ի միջև։

Լուվրի դպրոցն ունի արվեստի պատմության և հնագիտության ամենամեծ հավաքածուներից մեկը, որը հասանելի է գիտնականներին և ուսանողներին։ Դպրոցը պարբերաբար հրատարակում է գրքեր, դասագրքեր և հետազոտական ​​ուսումնասիրություններ՝ հաճախ համագործակցելով արտաքին հրատարակչությունների հետ։

Պատկերասրահ

Տես նաև 
Լուվր
Լուվրի պալատ

Ծանոթագրություններ

Արտաքին հղումներ 
 Պաշտոնական կայք
 Հոդված (ֆրանսերեն)«Le Point» լրաթերթից
 Ակադեմիական փոխանակման պայմանագիր, Հայդելբերգ 

Կրթություն Փարիզում
1882 հիմնադրումներ
Արվեստի դպրոցներ